V. Palko, poslanec: (2002-04-04):
Iste netreba nikoho z vás presviedčať, že kriminalita je závažným problémom na Slovensku, že závažným problémom je najmä násilná kriminalita a páchanie brutálnych násilných trestných činov. Iste vás nemusím presviedčať, že mnohí občania majú dojem celkom oprávnený, že štát si nevie dosť razantne poradiť s páchateľmi takýchto trestných činov. A preto je potrebné prikročiť k istým zásadným zmenám. Dovoľte, aby som vás oboznámil so štyrmi bodmi, ktoré sa v tejto novele nachádzajú a ktoré idú smerom výrazného sprísnenia trestov za páchanie najmä závažných a najmä násilných trestných činov. Po prvé, navrhujem zaviesť do Trestného zákona zásadu, ktorá má ľudový názov – trikrát a dosť. Znamená to toľko, ak súd skonštatuje, že niekto sa dopustil po tretíkrát trestného činu násilného charakteru z istého vymenovaného okruhu, tak jediným trestom, ktorý môže dostať, je trest doživotného odňatia slobody. Tento vymedzený okruh trestných činov obsahuje také trestné činy, ako je napr. teror, všeobecné ohrozenie, založenie, zosnovanie a podporovanie zločineckej skupiny, nedovolená výroba a držba omamnej látky, výroba detského pornografického diela, týranie, obchodovanie s deťmi, vraždy, ublíženie na zdraví, lúpeže, branie rukojemníka a vydieranie, znásilnenie, sexuálne násilie, obchodovanie so ženami a tak ďalej. Znamená to toľko – trikrát a dosť. (Ruch v sále.) Páni, pretrhli ste mi niť môjho rozhovoru. To mi, prosím vás, nerobte. Prikročím priamo k druhému bodu, k druhej zmene, ktorú navrhujeme v Trestnom zákone. U nás existuje, samozrejme, doživotný trest odňatia slobody. Ako však každý iný trest odňatia slobody aj tento je vlastne relatívny, pretože za istých podmienok súd neskôr môže tento trest zmeniť, napr. po 25 rokoch môže byť odsúdený prepustený na slobodu za istých podmienok, keď sa polepšil a správal sa dobre a tak ďalej. Navrhujeme, aby v prípade, že sa páchateľ dopustil viacerých obzvlášť závažných trestných činov, ktoré sú brutálne, napr. vražda dieťaťa a tak pod., aby sme si vedeli predstaviť, čo máme na mysli, popri doterajšom treste doživotného odňatia slobody, ktorý je takpovediac relatívny, existoval aj absolútny trest doživotného odňatia slobody, to znamená bez možnosti podmienečného prepustenia. Tretia zmena, ktorú navrhujem, je táto. U nás platí tzv. absorbčná zásada pri udeľovaní súhrnného trestu, keď kriminálnik alebo teda súdený alebo odsúdený sa dopustil viacerých trestných činov viacerými skutkami. Tá zásada spočíva v tom, že on môže byť odsúdený nanajvýš na taký trest, ktorý sa už udeľuje za čin najzávažnejší z tých viacerých, ktoré spáchal. To znamená, dá sa to chápať aj tak, že de facto ako keby tie ostatné menej závažné trestné činy páchal beztrestne. A to nie je spravodlivé. Nechcem, aby sme zaviedli taký systém, aký je, povedzme, v Amerike, kde platí kumulatívny princíp, to znamená, že dotyčný je odsúdený za každý z tých viacerých trestných činov, ktoré spáchal, a celkový trest je potom len súčtom trestov za jednotlivé trestné činy. Potom to dopadá tak, že niekto je odsúdený, povedzme, na 170 rokov väzenia. Isteže nechceme ísť týmto smerom, pretože nechceme sa dostať až tam, pretože je to v rozpore s našou tradíciou, ale aspoň by sme sa mali vydať trošku týmto smerom, pretože je to jednoducho spravodlivejšie. Preto navrhujeme znenie: „Ak súd ukladá úhrnný trest odňatia slobody za viac trestných činov spáchaných viacerými skutkami, tak zvyšuje sa horná hranica trestnej sadzby trestného činu z nich najprísnejšie trestného o jednu polovicu.“ Toto boli opatrenia, ktoré navrhujem, ktoré smerujú k väčšej ochrane jednotlivcov, k väčšiemu bezpečiu a k väčšiemu odstrašovaniu páchateľov, ktorí by na jednotlivcoch chceli páchať násilie. Predložená novela obsahuje ešte jedno, štvrté opatrenie, štvrtú novinku, ktorá je takpovediac z iného súdka. Netýka sa ochrany jednotlivca. Týka sa takpovediac ochrany civilizácie, v ktorej žijeme, ochrany dôstojnosti ľudského života. Iste viete, že vedecký výskum postupuje nesmierne rýchle v oblasti, ktorou je klonovanie. Klonovanie zvierat je už takmer bežnou vecou a pred pár mesiacmi na jeseň minulého roka došlo vlastne k prvému vyklonovaniu ľudského zárodku, ktorého ďalší vývoj sa už potom umelo prerušil, aby sa tie bunky v tom zárodku už ďalej nedelili. Ale už je to realitou. Myslím si, že – je to, samozrejme, môj názor, ale aj názor širokej verejnosti – klonovanie, to je prax, ktorá je neprípustná istým zásadám našej, povedal by som, kresťansko-židovskej civilizácie. Netreba čakať, kým sa táto prax stane realitou, čo už je otázkou najbližších rokov, dokonca mesiacov, ale treba jasne zaujať stanovisko k takejto praxi. Navrhujem, aby sa klonovanie ľudskej bytosti stalo trestným činom. A navrhujem tento trestný čin zaradiť do príslušnej hlavy Trestného zákona, ktorá už dneska sa volá Trestné činy proti ľudskej dôstojnosti. Zdôrazňujem, že ide ako o klonovanie tzv. reprodukčné, ktoré by teda smerovalo k vytvoreniu úplne rozvinutého nového človeka, tak aj o klonovanie tzv. terapeutické, ktoré ráta s vytvorením klonovaných zárodkov za účelmi pestovania náhradných orgánov a tak ďalej. Netreba čakať, kým sa stane čosi, čo si neželáme, bežnou praxou skôr, než k tomu stihneme zaujať jasné stanovisko. Vážené panie poslankyne, vážení páni poslanci, rátam s vašou podporou pri schvaľovaní tohto zákona. Ďakujem.